মুর্শিদাবাদ অশান্তির তদন্তে ‘সিট’ গঠন রাজ্য পুলিশের, এবার কী হবে?

ওয়েব ডেস্ক: মুর্শিদাবাদে অশান্তি (Murshidabad Unrest) অব্যাহত। তাই এবার অশান্তি ঠেকাতে আরও কড়া পদক্ষেপ নিল রাজ্য পুলিশ (West Bengal Police)। মঙ্গলবার রাজ্য পুলিশের এডিজি (আইন-শৃঙ্খলা) জাভেদ শামিম অশান্তি সৃষ্টিকারীদের রেয়াত না করার হুঁশিয়ারি দেওয়ার ২৪ ঘণ্টার মধ্যেই, বিশেষ তদন্তকারী দল বা ‘সিট’ (SIT) গঠনের সিদ্ধান্ত নেওয়া হয়েছে রাজ্য পুলিশের তরফে।

পুলিশ সূত্রে জানা গিয়েছে, অতিরিক্ত পুলিশ সুপারের নেতৃত্বে গঠিত এই সিটে রয়েছেন মোট ৯ জন আধিকারিক—যাদের মধ্যে তিনজন ডিএসপি এবং ছ’জন ইন্সপেক্টর আছেন। জেলা পুলিশ, রাজ্য পুলিশ ছাড়াও সিটে থাকছেন এসটিএফ, সিআইডি এবং রাজ্য গোয়েন্দা দফতরের প্রতিনিধিরা। এই দল মুর্শিদাবাদের জঙ্গিপুর, ধুলিয়ান, সামশেরগঞ্জ ও সুতি থানা এলাকায় হিংসার ঘটনাগুলির তদন্ত করবে বলেই খবর।

আরও পড়ুন: BSF-এর বিরুদ্ধে তদন্তের নির্দেশ মুখ্যমন্ত্রীর

উল্লেখ্য, ওয়াকফ সংশোধনী আইনের বিরোধিতায় (WAQF Law Protest) গত শুক্রবার থেকে দফায় দফায় উত্তপ্ত হয় মুর্শিদাবাদ। যদিও বুধবার থেকে পরিস্থিতি কিছুটা শান্ত হয়েছে বলে জানাচ্ছে পুলিশ। এখনও পর্যন্ত নতুন করে বড় কোনও অশান্তির খবর পাওয়া যায়নি। তবে অশান্তির সময় পুলিশের ভূমিকা নিয়ে প্রশ্ন তুলেছে বিরোধীরা। তাঁদের অভিযোগ, পুলিশের নিষ্ক্রিয়তা নিয়ন্ত্রণের বাইরে চলে গিয়েছিল, আর এখন ঘটনাপূর্ব ও পরবর্তী তথ্যপ্রমাণ লোপাট করতেই সিট গঠন করা হয়েছে।

এদিকে ইতিমধ্যে মুর্শিদাবাদের ঘটনার প্রেক্ষিতে রাজ্যে তদন্ত টিম পাঠানোর কথা জানিয়েছে জাতীয় মানবাধিকার কমিশন ও মহিলা কমিশন। কলকাতা হাইকোর্টেও একাধিক জনস্বার্থ মামলা দায়ের হয়েছে, যার শুনানি হবে বৃহস্পতিবার।